
1 октомври-Световен  ден на възрастните хора

1 октомври е определен за международен ден на възрастните хора. Празникът е учреден с решение на общото събрание на ООН през 1990 г.

Целта е да се повиши вниманието към проблемите на възрастните хора и да се отдаде почит към техния принос за обществото.  В едно цивилизовано общество няма нищо по-естествено от обичта, грижата, уважението и привързаността към възрастните хора.   Те са щастливи, когато не ги изключваме от живота си и споделяме с тях това, което ни вълнува. Нашите възторзи, разочарования, надежди, вдъхновение! Подкрепят ни, успокояват ни, помагат ни да съзряваме  с по-малка загуба на  неврончета. Безрезервно всеотдайни са във всичко, което има за цел физическото и психическото ни съхраняване. Искат да ни бъдат полезни, макар че силите ги напускат. Времето, в което живеем, налага необходимостта да обръщаме все по-голямо внимание на възрастните хора между нас. Икономическата криза, ниският прираст на населението, желанието на младите хора да търсят реализация в чужбина водят до постоянна тенденция на застаряване на обществото ни. Все повече са населените места, в които има само възрастни хора. Така, едно от най-големите препятствия, пред което хората от третата възраст са принудени да се изправят, се оказва самотата. Невъзможността, поради конкретно заболяване или недостатъчни доходи, да навестиш приятел или да отвориш дома си за такъв, липсата на човек, с когото да разговаряш и споделяш, са чест техен спътник. Оставени сами на себе си, с болката и тъгата, възрастните хора се превръщат в забравени хора. Хора, които постепенно угасват в един свят, за който се говори само като статистика, покрай поредното преброяване.
Стана традиция Денят на възрастните хора да бъде отбелязван с различни мероприятия на Клубовете на хората с увреждания и пенсионера в гр. Плевен. На този ден, 1 октомври 2023 г.  членове на КХУП, тези на ул. Гренадирска 30, ул. Данаил Попов 2 и този в ЖК Дружба участваха в излет до Крушунските водопади и с. Сенник, Севлиевска община, родното място на Големият българин Дан Колов. Навярно много ще кажат, че повечето от присъстващите са ходили на тези места. Разбира се, това е поредния излет, който даде на хората в тия непоносими жеги да се разведрят и отпочинат от напрежението на делника в града. Те споделяха помежду си спомени от други излети. Въпреки проблемите на повечето от присъстващите, да не забравяме, че това са хора незрящи и с физически увреждания, не попречи всеки да премине по цялото трасе, адаптирано като еко пътека. Ресторант "Маарата", който се намира в началото на трасето предложи на доста от хората по чаша разхладителни напитки. Трябва да отбележим това, че след обявяването на тази екскурзия, много бързо бяха запълнени бройките, даже имаше желаещи, които не успяха да се запишат. За тези, които не са посещавали тази природна забележителност е тази малка справка.

Крушунският водопад е най-високият травертин в България, каскада от водопади. Той е водопад в Северна България, близо до село Крушуна, Община Летница. Водопадът се намира на 6км. от град Летница. Крушунският водопад е известен със своята живописност. Той е образуван от множество карстови тераси. Има пътека, която води до пещерата, от която водопадът извира. В района има още два по-малки водопада, единият от които се казва Малката Маара. В близост има и още няколко пещери - Урушка Маара, Горник, Деветашка пещера. Водопадът е леснодостъпен. По добре оформена пътека се стига до самия водопад, където има изградени мостове, позволяващи на туристите да разгледат местността. По край водопада е изградена екопътека, която дава възможност да се види цялата система от водопади. През 13-14 век на това място се е намирала Крушунската обител на монаси-исихасти, за което свидетелстват и запазените скални ниши и килии.

Домът на легендарния борец Дончо Колев Тревненски - Дан Колов се намира в с. Сенник, Севлиевска община, на 9км югозападно от град Севлиево. В къщата е експонирана музейна сбирка за живота и спортната кариера на Дан Колов с оригинални документи и вещи. В близост до къщата е неговият паметник.
Румен Петков, организатор клуб, ул. Гренадирска 30, Плевен

Честит празник! Празник е!

Вокална група към читалище "Ракитин - 1969" и Клуб на хората с увреждания и пенсионера(КХУП), ул "Сан Стефано" 40 град Плевен с удоволствие участвахме в един добре организиран фолклорен фестивал.

Това бе пети Регионален фолклорен фестивал "Радомирци пее и танцува", 19 август 2023. Той бе организиран от Народно читалище „Огняна 1899“ с. Радомирци и Община Червен бряг. След нашата изява на фестивала, групата от Плевен продължи към град Луковит. Разходка до входна точка на Екопътеката, красивата плаваща къща, вкусен обяд и обратно в Плевен.
Дамяна Христова, Председател КХУП, ул. „Сан Стефано“ 40, гр. Плевен

Литературна среща "На раздумка с приятели"

На 20 септември 2023 в Художествена галерия "Дарения академик Светлин Русев" Плевен, се състоя представяне на третата част от Алманах "На раздумка с приятели"-издание на Творческо обединение "Зора", към Сдружение "Евразия". Председателят на сдружението г-жа Евгения Иванова откри литературната среща, а изданието представи поетът и редактор на книгата г-н Васил Милев, който е Председател на творческото обединение. 

Водещата на срещата Даниела Заркова прочете за начало поемата на Минчо Минчев "Избор", а в самото четене участваха авторите публикувани в изданието. Сред тях са имената на известни плевенски поети, познати на културната общественост в града, Христина Комаревска, Татяна Любенова, Валентина Атанасова, Албена Декова, Витка Витанова.

Залата на галерията беше изпълнена с читатели и приятели на словото, които с внимание и наслада слушаха интересна поезия и проза, представени от Йордан Рогашки, Виолета Павлова, Румен Петков, Зарка Маринова, Йордан Костадинов, Геновева Делчева и Иван Митев. Свои епиграми поднесе Пламен Йончев.

За доброто настроение на уважаемата публика и като своеобразен музикален поздрав към слушателите и творците на поетично слово, се изявиха две певчески групи, ВГ "Пей, сърце" при ТСО на ССБ( Съюз на слепите) Плевен, ул. Гренадирска 30, с ръководител и корепетитор Богомил Мицев и ВГ "Пендара" при Клуб на хора с увреждания и пенсионера, ул. Данаил Попов 2 с ръководител и корепетитор Магдалена Георгиева. В края на срещата слушахме авторските песни на композитора, музикант и изпълнител Красимир Кунчев от гр. Червен бряг.

Представянето на Алманах "На раздумка с приятели" премина в сърдечна, емоционална атмосфера и зареди всички с топли чувства в началото на есента.

Даниела Заркова, Плевен

ХХVIII Национален туристически събор наСъюза на глухите 
в България, град Банско – 8, 9 и 10 септември 2023 година

Най-дългоочакваният национален туристически събор на СГБ се случи в красивите дни от 8 до 10 септември тази година, 2023  в град Банско. Четири години бяха изминали от предишния традиционното провеждане на националните събора на всеки две години. Затова сега - след четири години, всички нямаха търпение да пристигнат, да се видят с приятелите си, да разкажат за себе си, да се отпуснат в разходки в красивото Банско, да се качат на лифта до прекрасните планински гледки, да се насладят на сладки приказки. Банско ни посрещна с усмивка. Слънцето засия, когато пристигахме. А всеки можеше да види красотата на природата, да диша кристалния въздух на Пирин планина. И още нещо – хотелите на всички имаха басейн и СПА. Така че още с пристигането най-нетърпеливите усетиха и ласката на минералната вода. Какво повече за едно прекрасно начало на празничните дни на ХХVIII Национален туристически събор на Съюза на глухите в България. Комфортът и красотата на природата бяха при нас. Красивата сутрин на втория ден беше посветена на разходки и туристически преходи по пиринските екопътеки и забележителности. Всяка районна организация сама или с приятели, предприе свой поход в природата. Някои тръгнаха далеко, към местностите на Крипец; други стигнаха до Рилския манастир; трети видяха Дебърско и Разлог, а някои просто потърсиха топлите здравословни извори за релакс. Не остана обаче никой, който да не се качи на лифта до Бандеришките поляни и който да не се снима за спомен на фона на невероятната гледка към Банско и Добринище. Само фотоконкурс би могъл да оцени най-добрите снимки, които всеки отнесе със себе си. След всичко това много от туристическите групи се присъединиха към организираната разходка из Банско, където всеки излизаше от музеите и къщите изненадан и горд от наученото за големите българи, родени и живели в града, или пък с уникалните икони – както в специализирания музей, така и в една от най-красивите български църкви „Света Троица. Но всичко, всичко вървеше с нетърпение към тържеството. А то се състоя на най-подходящото място - в сърцето на града, на широкия площад пред читалище „Никола Вапцаров". На голяма издигната сцена на открито, пред погледа на цяло Банско премина тържеството ни. Още много преди определения час площадът започна да се изпълва с хора, И точно тук срещите на всеки, за които не беше останало време, се случиха. Хиляди прегръдки и усмивки, милиони добри думи се видяха тук. А гражданите на Банско спираха с любопитство – като да не бяха виждали такова нещо. Затова и оставаха. Останаха и до края, за да аплодират изпълненията на нашите самодейци, които за първи път виждаха.

Тържеството започна и с голямото уважение на първите хора в града. Тук бяха кметът на Банско Иван Кадев, заместник кметът Стойчо Бененски и Елена Герина, началник отдел „Икономическо развитиеˮ в общината Водеща на тържеството беше Мария Каварджикова, която създаде наистина добро и приятелско настроение с думите, че с провеждането на тези събори Съюзът на глухите в България се стреми да допринесе за преодоляване на социалната изолация на тази група от хора и запазване на съюзната традиция в организирането на туристически прояви. Преводач на събитието беше Росица Караджова.

Откриването на ХХVIII Национален туристически събор на Съюза на глухите в България направи Николай Нинов, председател на СГБ. След това започна най-красивата част от програмата на събора. На сцената излязоха нашите самодейци. Трябва да изтъкнем, че тази година участието им беше напълно доброволно, в името на хората. Почти всички районни организации се представиха, а публиката – особено тази от Банско, аплодираше на всички. Накрая и някои запяха с нас. А вечерта предстоеше – чакана и прекрасна. В най-голямата механа в Банско в хотел „Гарденияˮ. Там веселието и танците продължиха до малките часове на следващия ден. Заслужено!

Йорданка Димитрова, ХХVIII Национален туристически 
събор на Съюза на глухите

***

От 1 до 8 септември 2023 г. в гр. Приморско АРДУС проведе традиционния си морски рехабилитационен лагер. Тази година имаше много нови участници, които дойдоха със семействата си. Децата бяха разпределени в пет отбора, всеки със свой капитан. Изработиха си знамена, измислиха си девизи и се състезаваха помежду си в различни предизвикателства. А те бяха много – игри за бързина, за точност, за брой попадения.

***

Тази година международната седмица на глухите се проведе по цял свят от 18 до 24 септември. А международният ден на жестовите езици беше отпразнуван на 23 септември.

***

Преди малко повече от месец петима глухи младежи от България (Василен Грозев, Мария Якимова, Алекс Йорданов, Румен Поибренски и Иво Ибришимов) пристигнаха в Лисабон, красивата и топла столица на Португалия. И, също като във филма „Изгубени в превода, чуждестранните говорители трябваше да преодолеят няколко препятствия. За щастие продължителността на тази ситуация трая кратко, така че те заедно можаха да се потопят в приключението в зеленочерното такси. Да, правилно прочетохте, такситата са зелени и черни, а не жълти или нещо такова, с което сме свикнали в България. След половинчасово шофиране и много размахване на ръце те срещнаха много други глухи млади хора от Европа на 10 август. Общо 19 държави бяха представени от 75 участници и други служители и делегации на ЕСГМ.
ТИШИНА, СГБ

Фондация „Св. Николай Чудотворец“, Добрич

За нас, История

Фондация „Св. Николай Чудотворец“  е създадена на 19 септември 1997 година от група съмишленици.

Още с първия си проект, финансиран от Фондацията на белгийската графиня Д’ Ултрамон-  Д’ Урсел, печели 25 000 $.

В следващите години разпределя два тира  и 1 камион помощи от Франция и Белгия, които разпределя с помощта на тогавашната Агенция за помощите и Община Добрич.

През 1999г. чрез лобиране и застъпничество от страна на Фондацията е създадена първата група за деца с увреждания в Детска ясла №4 „Щастливо детство“.

Не без помощта на застъпнически дейности,  през 2002 година започва работа Ресурсен център за деца с увреждания, който след година през 2003г, се преобразува в  първия Дневен център за деца с увреждания.

През 2002- 2004г. Фондацията финансира:

•закупуването на играчки, постелки, компютърни конфигурации за Детска ясла №4;

•оборудването на кухненски бокс за Ресурсния център;

•оборудването на фитнес зала в Дневния център.

От създаването си  до сега Фондацията е работила над повече от 30 проекта, с които е финансирала застъпнически дейности, обучения за специалисти  в социалната сфера, родители на деца с увреждания, самозастъпнически групи.

От 2004г. Фондацията става член на БАЛИЗ- Българска асоциация за лица с интелектуални затруднения, национално представена организация, като Мария Методиева е член на Управителния и съвет 11 години.

Фондацията разработва първия в България пилотен модел за заместваща грижа, като представя резултатите в Агенцията за социално подпомагане.

Фондацията създава самозастъпническа група, която е ярка част от Националната платформа на самозастъпниците в България.

Фондацията сваля първите запрещения в България, което е прецедент в съдебната система на България и в цяла Източна Европа. Заради тези успехи, в края на 2006г.Централата на ООН в Женева реши да ознаменува Международния ден за правата на хората с увреждания 3-ти декември,  именно с представители на Фондацията- Милена Стоянова-първото момиче със свалено запрещение и Мария Методиева- председател на Фондацията.

Мисия

Фондацията е родителска организация, която работи за достойния и независим живот на лицата с интелектуални затруднения и техните семейства.

Визия

Фондацията е родителска организации, която успешно защитава правата на лицата с интелектуални затруднения и способства за създаване на условия за достоен и независим живот в общността.

Цели

•Защита на правата на лицата с интелектуални затруднения.

•Отстояване на правото за достоен и независим живот на лицата с интелектуални затруднения и техните семейства.

•Подобряване на условията за включване и пълноценно участие във всички области на социалния живот на лицата с интелектуални затруднения.

•Изграждане и развитие на социалните услуги в общността за лицата с интелектуални затруднения и техните семейства.

•Подкрепа за пълноценно участие на лицата с интелектуални затруднения и техните семейства при изготвянето, наблюдението и контрола върху провежданите национални, регионални и местни политики с отношение към хората с увреждания.

•Повишаване информираността на лицата с интелектуални затруднения за техните права и способността им сами да отстояват правата си.

•Формиране на позитивни обществени нагласи.

Ценности

Основните ценности на Фондацията са сигурността, устойчивостта, интеграцията, личностната идентичност, отвореността към промяна, вниманието към другите, обичта към останалите, емпатията, приемането и толерантността към различията, отговорността .

Екип

· Мария Методиева– Председател на Управителния съвет, филолог, работила като учител 15 години и от 20 години в неправителствения сектор. Консултант в социалната сфера, с експертиза в областта на качеството на социалните услуги, деинституционализацията, застъпническите дейности. Родител на две деца, едното от които с множествени увреждания.

· Севда Кичукова- Димитрова- Член на Управителния съвет, икономист, работила с сферата на туризма, като учител и в частния сектор. Родител на две деца, едното, от които с интелектуални затруднения.

· Тереза Карамузова– Член на Управителния съвет, зоо инженер, работила като такъв.
Център за терапия  на деца с аутизъм в Плевен

Общинският съвет на Плевен прие решение за учредяване безвъзмездно право на ползване на Фондация “Стъпка за невидимите деца на България” върху сградите на бившия Дом за деца лишени от родителски грижи „Детелина“ в града. С писмо от 12 декември 2017 година, председателят на Фондация “Стъпка за невидимите деца на България” поиска от Община Плевен да им бъде предоставен за безвъзмездно ползване бившия Дом за деца лишени от родителски грижи „Детелина“, състоящ се от 5 сгради. Идеята на Фондацията са на първия етап там да бъде изграден  Център за терапия  на деца с аутизъм, а в следващите две до три години - Център за специализирано обучение на ученици с аутистично разстройство, комуникативни нарушения, хиперактивности и други проблеми в развитието. До пет години плановете са останалата част от сградите да бъдат преустроени в Център за възрастни с аутизъм и други проблеми в развитието. За имота и сградите на бившия дом „Детелина“ има акт за публична общинска собственост от 24.07.2008 г.. Със заповед от 09.08.2016 на Агенцията за социално подпомагане Домът е закрит, считано от 01.09.2016 г., поради което имотът е загубил предназначението си на публична общинска собственост. В този смисъл обявяването на сградите за частна общинска собственост позволя те да се предоставят и на други юридически лица, сдружения и неправителствени организации. Центърът помага на деца от цяла Северна България. С помощта на дарения, тя е ремонтирана от фондация "Стъпка за невидимите деца на България" и сдружението "Аутизъм днес". Това каза Владислава Цолова от фондацията. Тя описа и какви щети е понесъл центърът след вандалското нападение през лятото.  Центърът в Плевен отвори врати в края на септември. В него вече има записани двадесет деца.

"Благодарим на всички, които до момента сте с нас, повярвахте ни и помогнахте нашите мечти и мечтите на поколения родители на деца с аутизъм в България да станат реалност! Вярваме, че оправдавайки доверието на много дарители, приятели на каузата и просто приятели през годините - успявайки с вашата подкрепа и помощ - на институции, на плевенска община, на медии, на публични личности, на организации и предприятия, да изградим и открием този център за високопрофесионална работа с тези деца."

Аутизмът е разстройство на социалното развитие, което засяга развитието на мозъка, а от там и поведението на човек. Аутистите живеят в свой свят. Това е генерализирано разстройство на развитието от така наречения аутистичен спектър, наблюдавано за пръв път от американския психиатър Лио Канър (Kanner, 1943). Паралелно с Канър австрийският педиатър Ханс Аспергер (Asperger, 1944) наблюдава сходни с аутизма клинични симптоми, които залягат в основата на Синдрома на Аспергер – друго разстройство от аутистичния спектър. Трите основни симптома според класификациите на психичните заболявания МКБ-10 и ДСМ-IV са:

1) нарушение в социалните взаимоотношения;

2) нарушения на речта и езика;

3) стереотипен, повтарящ се репертоар на действия и интереси.

Плевен, 2017

Законодателство, Правилник за приложение на
Закон за хората с увреждания( ПП СХУ)

Глава трета

ИНДИВИДУАЛНА ОЦЕНКА НА ПОТРЕБНОСТИТЕ

 Чл. 14. Индивидуална оценка на потребностите по искане на човека с увреждане или лицата по чл. 21, ал. 2, т. 2-5 от Закона за хората с увреждания се изготвя от специализиран отдел в дирекции „Социално подпомагане“ към Агенцията за социално подпомагане след подаване на изискуемите документи по чл. 21, ал. 3 от Закона за хората с увреждания. 

 Чл. 15. (1) Директорът на дирекция „Социално подпомагане“ или оправомощено от него длъжностно лице възлага писмено постъпилите документи по чл. 14 на служител от специализирания отдел, който да води конкретния случай.

(2) Служителят, водещ случая, обработва цялата налична информация за човека с увреждане и при необходимост изисква допълнителни данни за удостоверяване на всички обстоятелства по чл. 22, ал. 1 от Закона за хората с увреждания за изготвяне на индивидуалната оценка на потребностите. 

(3) Проверката на информацията по ал. 2 се осъществява по служебен ред, съгласно чл. 22, ал. 3 от Закона за хората с увреждани.

(4) При установяване на несъответствия или непълноти, в срок до 20 дни от подаване на документите по чл. 14 служителят, водещ случая, осъществява контакт с човека с увреждане или лицето по чл. 21, ал. 2, т. 2-5 от Закона за хората с увреждания за изясняване на обстоятелствата.

(5) Служителят по ал. 1 изготвя констатации за наличните функционални дефицити на човека с увреждане въз основа на събраната информация, част от индивидуалната оценка на потребностите.

Чл. 16. (1) Заседания на специализирания отдел се свикват от началника на отдела, в зависимост от постъпилите за периода заявления. 

 (2) При провеждане на заседанията по ал. 1 се обсъждат всички случаи с изготвени констатации въз основа на информацията за съответен човек с увреждане, с цел извеждане на заключения по чл. 23, ал. 1, т. 3 от Закона за хората с увреждания.

 (3) По предложение на началника или служителите на специализирания отдел, за участие в заседанията могат да бъдат поканени и други експерти.

(4) При изготвяне на индивидуална оценка на потребностите на дете с увреждане, в заседанията се осигурява участие на социален работник от отдел „Закрила на детето“ в дирекция „Социално подпомагане“.

(5) Всеки човек с увреждане и/или лице по чл. 21, ал. 2, т. 2-5 от Закона за хората с увреждания има право да присъства на заседание, на което се изготвя индивидуалната оценка на неговите потребности.

 Чл. 17. (1) Специализираният отдел:

 1. събира, обработва и съхранява цялата налична информация за изготвянето на индивидуалната оценка на потребностите;

 2. води протокол за всяко заседание;

 3. уведомява човека с увреждане или лицето по чл. 21, ал. 2, т. 2-5 от Закона за хората с увреждания не по-късно от 3 дни преди датата на провеждане на заседанието, на което ще се разглежда подаденото от него заявление.

 (2) Протоколът по ал. 1, т. 2 съдържа мотиви за всяка извършена индивидуална оценка на потребностите.

 (3) Протоколът се подписва от началника на отдела и отговорните служители, участвали в заседанието.


Чл. 18. Индивидуалната оценка на потребностите се изготвя в 2 екземпляра - за човека с увреждане или лицето по чл. 21, ал. 2, т. 2-5 от Закона за хората с увреждания и за дирекция „Социално подпомагане“, и се съобщава писмено.

Чл. 19. Специализираният отдел по чл. 21, ал. 1 от Закона за хората с увреждания представя на директора на дирекция „Социално подпомагане“ изготвената индивидуалната оценка на потребностите на човека с увреждане, за предприемане на необходимите действия за издаване на индивидуален административен акт за предоставяне на конкретни подкрепящи мерки въз основа на заключенията.

Чл. 20. (1) Протоколите от заседанията, както и индивидуалните оценки на потребностите се съхраняват за срок 10 години в дирекция „Социално подпомагане“.

(2) Документите по ал. 1 подлежат на експертиза след изтичане на 10 годишния срок, като след утвърждаването на резултатите от експертизата, същите се предават в Националния архивен фонд.

Здраве

Мигрена

Резюме

Мигрената е хронично заболяване, протичащо пристъпно, като пристъпите се характеризират с повтарящо се едностранно, пулсиращо главоболие, често съпроводено с повръщане, фотофобия и фонофобия. Засегнати от заболяването са приблизително 10% от населението на индустриалните държави, като жените страдат до три пъти по-често от мигрена.
От какво се причинява?

Етиологията на мигрената не е добре изяснена. По-честото засягане на женския пол насочва към свързване на мигренозните пристъпи с хормоналните промени по време на месечния цикъл. Като възможна причина се подозира и генетичното предразположение към развиване на заболяването. Важна роля в отключването на пристъпа играят промените в околната температура и атмосферното налягане при промяната на сезоните, хроничната преумора, пребиваване в условия на повишени шумови нива. Други фактори, оказващи влияние са тютюнопушенето, употребата на храни като шоколад, червено вино, ядки и др.

Какви са болестните промени?

Смята се, че преди настъпване на мигренозен пристъп в определени зони на главния мозък настъпва понижение на кръвотока. Като компенсаторен механизъм, поради натрупване на определени метаболити, по-късно настъпва вазодилатация. В последствие се получава дразнене на окончанията на троичния нерв (n. trigeminus), което води до отделяне на болкови медиатори като простагландини и хистамин.

Важна роля в патогенезата на мигрената играе и серотонинът (5-хидрокси триптамин). В периодите между пристъпите неговото ниво е ниско, като се покачва непосредствено преди настъпване на пристъп. Допуска се, че повишеното ниво на серотонина има протективен ефект, тъй като предпазва от настъпването на вазодилатация на малките мозъчни съдове, която е и непосредствената причина за болката. Когато количеството на серотонина се изчерпи, вазодилатацията се развива и настъпва болкова симптоматика.

По време на пристъп се възбуждат ядрата на вегетативната нервна система, което води до прояви като гадене, повръщане, промени в кръвното налягане и др.

Какви са симптомите?

Пристъпите при мигрена продължават от няколко часа до две - три денонощия, като честотата им е обикновено веднъж месечно, но е възможна и по-голяма честота. Мигрената се разделя на два основни вида – мигрена с аура и мигрена без аура. Аурата представлява проява на някаква неврологична симптоматика, която предшества болковия пристъп. Обикновено тя продължава по-малко от един час и най-често е с характеристиката на зрително усещане, но може да се изразява и в мравучкане по кожата, намалена подвижност на някой от крайниците, нарушение в говорната способност и др. Според преобладаващите мнения аурата се дължи на временната исхемия на някои мозъчни структури.

След аурата се появява главоболието, като то може да настъпи веднага, без пауза или да има известен светъл период между аурата и главоболието. Болката е силна и трудно поносима, епицентърът й обикновено е в областта на едното слепоочие, от където се разпространява челно и тилно, за да обхване приблизително едната половина на главата (по-старите автори са наричали мигрената хемикрания (haemicrania), което характеризира точно обхващането на половината от главата). Нормално мигренозният пристъп се съпътства от симптоми на гадене и повръщане, както и на фото- и фонофобия.

Как се поставя диагноза?

Диагнозата на заболяването се поставя изцяло на базата на клиничната картина и анамнестичните данни, които предоставя пациентът. За поставяне на диагнозата мигрена е необходимо да са регистрирани поне два пристъпа с аура или пет без аура, като се изключат всички заболявания, които могат да се проявят и със симптома главоболие, т.е да се изключи симптоматично главоболие.

С какво може да се обърка?

Мигрената трябва да се отдиференцира от различните видове симптоматично главоболие при съдови заболявания на мозъка, травми, тумори и други.

Особено важна е диференциалната диагноза с т. нар. клъстърно главоболие. То се наблюдава предимно при мъже и представлява множество краткотрайни пристъпи на главоболие, които са групирани и общата им продължителност е около два часа. Пристъпите са предимно нощем, а болката е много силна и предимно в слепоочната област. По време на пристъпа от същата страна, на която е болката, се наблюдават слъзна и носна секреция, оток на лигавиците на носа и окото, птоза (падане) на клепача, симптом на Claude Bernard-Horner.

Как се лекува?

В лечението на мигрената има две основни направления – лечение на мигренозния пристъп и профилактика на настъпването на пристъп в междупристъпния период, като двете се различават значително.

Лечение на мигренозен пристъп. То трябва да започне възможно най-рано в хода на пристъпа и включва следните медикаменти:

•Аналгетични средства от групата на нестероидните противовъзпалителни препарати;

•Медикаменти с алфаадреноблокиращ централен ефект в съчетание с кофеин предизвиква спазъм на мозъчните съдове и отстранява ефектите на вазодилатацията;

•Пресинаптични агонисти на серотониновите рецептори. Медикаменти с комплексен механизъм на действие при купирането на мигренозния пристъп;

•Антиеметични лекарства. Медикаментите от тази група повлияват гаденето и повръщането.

Пациентите трябва да са в пълен покой и в легнало положение, по възможност в затъмена и тиха стая.

Превенция на мигренозния пристъп. Медикаментозна превенция на пристъпите се налга при честота по-голяма от три пъти месечно. Извършва се със следните групи медикаменти:

•Бета адренергични блокери;

•Калциеви антагонисти;

•Трициклични антидепресанти;

•Антиконвулсанти от класа на валпроатите.

Горепосочените медикаменти се прилагат единично за 2-3 месеца и при липса на ефект се преминава към медикамент от друга група.

Как да се предпазим?

Необходимо е избягването на провокиращите мигрената фактори. Сред тях са някои храни като сирене, какао, шоколад, червено вино, консерви, банани и др. Влияние могат да окажат инякои съдоразширяващи медикаменти. Важно е избягването на преумората и стреса.

Какви са препоръките, след поставяне на дигнозата?

Препоръчително е спазването на стил на живот, съобразен със състоянието и избягване на рисковите фактори за възникване на нови пристъпи. Често при правилно отношение се постигат продължителни ремисии и дори трайно излекуване.

Щрихи от Родината

Античен град Улпия Ескус

Античният град Улпия Ескус се намира северозападно от с. Гиген, Плевенско, на около 5 км от устието на река Искър. Римският град е възникнал през І в.н.е. като наследник на тракийско селище. Около него по-късно е изграден лагерът на Пети македонски легион.

Военният лагер получава статута на колония след славната победа на император Марк Улпий Траян (98-117г) над даките. По случай победата Улпия Ескус е обявен за град със собствено управление. Римският град се превръща във важен кръстопът, като силен разцвет преживява през ІІ – ІІІ в., когато е изградена централната градска част. Улпия Ескус е строен по типичния за римските градове начин - имал правоъгълна форма, а улиците са в посока изток – запад и север – юг. И днес посетителите могат да видят останки от улици, храмове, голяма гражданска базилика. Общата територия на града била около 280 дка.

Градът е в разцвета си и през ІV в. – при управлението на император Константин Велики (307-337г). Тогава столица на римската империя става Константинопол, а на брега на река Дунав е изграден голям каменен мост, за откриването на който на 5 юли 328г идва лично императорът.

Улпия Ескус е разрушен от аварите в края на VІв. От Х до ХІVв върху останките от античния град е съществувало друго селище.

Първите разкопки на античния град се провеждат през 1904 -1905г. По-късно, през 1947-1951г археолозите откриват голяма обществена сграда, а в едно от помещенията й е намерена една от най-добрите римски многоцветни подови мозайки по българските земи. В централната част е изобразена сцена от комедията "Ахейци". Мозайката е реставрирана и консервирана и днес може да се види в Регионалния исторически музей в Плевен. При разкопки са открити още форумен комплекс, храмове на Капитолийската троица (Юпитер, Юнона, Минерва), голяма базилика, обществени сгради, бани и др.

Античният град е част от обектите на Регионалния исторически музей -Плевен, затова част от находките, открити в Улпия Ескус, са изложени в специално отделена зала на музея.

На гости в моята кухня  

Трахана

Здравейте приятели!

Всеки от нас си пази мили спомени от детството!

На какво сме играли, къде сме ходили,за какво са ни  се карали дядовците или какво са ни приготвяли бабите. Бог да ги прости вече и  двете ми баби, ни посрещаха и изпращаха всяка ваканция. Едната ни виждаше доста рядко, защото Сливен е далече от Пловдив,но за това пък на другата гостувахме постоянно. Село Цалапица  е на 18 км от Пловдив. Баба ми в село много месеше,приготвяше и попара със сирене, но заливаше отгоре със запържено масло с малко лук и червен пипер,редовно правеше питки и ги печеше направо на плочата на печката с дърва.

Баба ми тук,в Сливен ще я запомня с домашният млечен крем с патенца отгоре (от белтъците),сладък салам и редовно ни правеше ръсеница и трахана. От нея ми остана един голям буркан трахана. Никога не съм правила нито подправката, нито варена трахана за закуска, за това се двоумих доста дали да приготвя днес на гладниците у дома. Траханата е подправка от изсушени зеленчуци и плодове ( червени чушки, известно количество зелени и жълти, камби, малко домати, задължително дюли и няколко ябълки, люти чушки и каквито други зеленчуци има наоколо - малко лук може. И, разбира се, отвара от траханово -подправката,която дава специфичният вкус  и обезателно квас).

Зеленчуците се сваряват и претриват през сито. Прибавят се брашното и останалите продукти и се замесва тесто,което втасва 1-2 дни. От него се оформят малки топки, които когато започнат да засъхват се претриват през гевгир. Получените зърна се изсушават. тъй като имам готовата подправка остава само да сваря и да видим и опитаме резултата.

Варена трахана

Продукти

 изсушена трахана 150 гр

краве масло или олио-60 гр

натрошено сирене

лук

хляб

червен пипер

сол

Траханата се изсипва в литър литър и половина вода и се оставя да ври на котлона! През това време си надробявате хляб в тавичка и натрошавате отгоре сирене. Варите траханата докато се сгъсти като крем супа,след това заливате натрошените хапки  запържвате нарязаният на ситно лук в маслото,добавяте и червеният пипер. Като стане готово заливате "попарата". Сервирате я гореща!

Да ви е сладко !

Съставители: инж. Румен Петков, организатор клуб 
За контакти: тел.064/835852
0884 444 903
Разпространява се БЕЗПЛАТНО
ИНФОРМАЦИЯ ЗА СПОНСОРА:

www.sacrus.eu

www.ohu-bg.net

www.drorthopedic.eu
http://disability.pleven.bg

